SL Uradni list Evropske unije C 322/9

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 322/05

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ACEITE DE NAVARRA“

ES št.: ES-PDO-0005-0695-29.04.2008

ZGO ( ) ZOP ( X )

1. Ime:

„Aceite de Navarra“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.5 Olja in masti (maslo, margarina, olje, itd.)

3.2 Opis proizvoda, za katerega se uporablja ime iz 1. točke:

Ekstra deviško oljčno olje, pridobljeno iz plodov oljk naslednjih sort: Arróniz, Empeltre in Arbequina. Kot glavna sorta se šteje avtohtona sorta Arróniz, saj predstavlja več kot 10-odstotni delež mešanice olja, ki je lahko iz mešanice olj ali oljk.

Olje se pridobiva izključno z mehanskimi ali drugimi fizičnimi postopki, s katerimi se ne spremeni, hkrati pa se ohranijo okus, vonj in lastnosti plodov, iz katerih se iztisne.

Olje ima naslednje fizikalno-kemične lastnosti:

— Kislost: največ 0,3°

— Peroksidno število: največ 15 meq O2

— Absorpcija ultravijoličnih žarkov (K270): največ 0,15

— Absorpcija ultravijoličnih žarkov (K232): največ 2

— Sestava maščobnih kislin: vsaj 72 % oleinske kisline

Kar zadeva organoleptične lastnosti, so za olje „Aceite de Navarra“ značilni srednje intenzivna do intenzivna sadežnost, zelenkasta barva, značilna grenkoba in pikantnost, velika uravnoteženost ter blag do srednje intenziven okus, ki ni sladek, pri čemer proizvod izpolnjuje naslednje pogoje:

— Mediana sadežnosti (Mf): najmanj 4,5

— Mediana napake (Md): 0

— Mediana grenkobe: od 1,5 do 4,0

— Mediana pikantnosti: od 2,0 do 4,0

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pridelava, proizvodnja in stiskanje olja „Aceite de Navarra“ se morajo opraviti izključno na geografskem območju, navedenem v točki 4.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Zaščiteno območje zajema 135 občin, ki so spodaj navedene po abecednem vrstnem redu:

Občine:

Abaigar, Abárzuza, Aberin, Ablitas, Adiós, Aibar, Allín, Allo, Ancín, Andosilla, Añorbe, Aras, Arcos (Los), Arellano, Arguedas, Armañanzas, Arróniz, Artajona, Artazu, Ayegui, Azagra, Azuelo, Barásoain, Barbarin, Bargota, Barillas, Beire, Belascoáin, Berbinzana, Biurrun-Olcoz, Buñuel, Busto (El), Cabanillas, Cadreita, Caparroso, Cárcar, Carcastillo, Cascante, Cáseda, Castejón, Cintruénigo, Cirauqui, Corella, Cortes, Desojo, Dicastillo, Enériz, Eslava, Espronceda, Estella, Etayo, Ezprogui, Falces, Fitero, Fontellas, Funes, Fustiñana, Gallipienzo, Garinoain, Guesálaz, Guirguillano, Igúzquiza, Javier, Larraga, Lazagurría, Leache, Legarda, Legaria, Leoz, Lerga, Lerín, Lezáun, Liédena, Lodosa, Lumbier, Luquin, Mañeru, Marcilla, Mélida, Mendavia, Mendaza, Mendigorría, Metauten, Milagro, Mirafuentes, Miranda de Arga, Monteagudo, Morentin, Mues, Murchante, Murieta, Murillo El Cuende, Murillo El Fruto, Muruzábal, Názar, Obanos, Oco, Olejua, Olite, Olóriz, Orísoain, Oteiza, Peralta, Piedramillera, Pitillas, Puente La Reina, Pueyo, Ribaforada, Sada, San Adrián, San Martín de Unx, Sangüesa, Sansol, Santacara, Sartaguda, Sesma, Sorlada, Tafalla, Tiebas-Muruarte de Reta, Tirapu, Torralba del Rio, Torres del Río, Tudela, Tulebras, Ucar, Ujué, Unzué, Uterga, Valtierra, Viana, Villafranca, Villamayor de Monjardín, Villatuerta, Yerri, Yesa in območje naravnega parka Bardenas Reales.

5. Povezanost z geografskim območjem:

5.1 Posebnosti geografskega območja:

Kar zadeva podnebje, so za opredeljeno geografsko območje značilni trije dejavniki:

— dejstvo, da od zahoda proti vzhodu meji na gorovja Codés, Lókiz, Urbasa, Andía, Perdón, Aláiz, Izco in Leyre, ki tvorijo naravno oviro za vlažne vetrove iz Kantabrije,

— vpliv severovzhodnika, ki je najpogostejši veter na tem območju in ga Španci imenujejo „Cierzo“,

— zemljepisna širina: med severnima vzporednikoma 41° 54′ in 42° 49′.

Dejstvo, da se geografsko območje skoraj v celoti nahaja v dolini reke Ebro na nadmorski višini pod 600 m in ga tako na severu že omenjena naravna ovira ščiti pred vlažnimi vetrovi, skupaj z vplivom vetra „Cierzo“ zagotavlja majhno količino padavin (na večini območja pade do 400 mm na leto), veliko osončenost (sonce sveti 2 500 ur na leto) s povprečno več kot 120 sončnimi dnevi na leto ter velike razlike med zimskimi in poletnimi ter nočnimi in dnevnimi temperaturami (te razlike so največje jeseni, in sicer za 18 °C).

Zlasti zaradi vetra „Cierzo“ so zime bolj mrzle in poletja bolj suha.

Na območju je 190 dni na leto brez zmrzali, pri čemer prva jesenska zmrzal nastopi v drugi polovici oktobra.

Za območje je značilna srednje globoka do globoka prst, ki je srednje vlažna do suha. Sestavljena je predvsem iz laporja, gline, krede in apnenca. Je rjave barve, apnenčasta in vsebuje ogljikov dioksid, pri čemer je takšna zaradi sestave in tudi zaradi majhnih količin padavin, ki ne omogočajo dekalcifikacije.

Zgodovinski in človeški dejavniki

V regiji Navarra so oljke del pokrajine že od časa Rimljanov, olje iz te regije pa je še danes najpomembnejši del kulture in tradicije ter eden od njenih osnovnih živilskih proizvodov.

Gojenje oljk v regiji Navarra je doseglo vrhunec v prvi tretjini dvajsetega stoletja, ko je bilo na tem območju več kot 60 stiskalnic za pridobivanje oljčnega olja, kar je omogočilo proizvodnjo oljčnega olje takšne kakovosti, da je prejelo številne nagrade, vključno z nagrado, ki jo je prejelo olje, proizvedeno v občini Cascante, na Svetovni razstavi (Expo) leta 1929 v Sevilli.

Območje, na katerem se je proizvajalo oljčno olje, je bilo največje leta 1967, ko je obsegalo 8 682 hektarov. Pozneje se je zmanjšalo, in sicer na 2 297 hektarov leta 1995.

Od takrat se je proizvodnja ponovno povečala, ker je bil dosežen napredek v zvezi s postopki stiskanja, stiskalnice so bile posodobljene in zgoščene na tem območju, bistveno pa se je povečala tudi zmogljivost za mletje oliv.

Sedanja zmogljivost mlinov za oljčno olje v regiji Navarra je večja od največje možne proizvodnje, kar pomeni, da se lahko zdaj in v prihodnosti zagotovi, da se vse olive zmeljejo, ko so primerno zrele.

Za strukturo zemljišč na kmetijskem območju v regiji Navarra je bila vedno značilna majhna velikost. To je še vedno bistven dejavnik za trajne nasade, zlasti nasade oljk. Območje je razdeljeno na veliko majhnih delov, tako da je na trenutnih 5 344 hektarih 19 500 zemljišč, ki so v lasti več kot 8 000 pridelovalcev oljk (podatki Ministrstva za razvoj podeželja in okolje za leto 2010).

Gojenje oljk na tem območju je bilo in je še vedno predvsem družinska kmetijska dejavnost, pri čemer različne naloge v zvezi z gojenjem, zlasti obiranje oljk, opravljajo družinski člani.

Kar zadeva potrošnjo tega olja, ga še vedno veliko porabijo pridelovalci sami, vključno z oljem, ki je proizvedeno v mlinih, ki niso v lasti zadrug.

Že od nekdaj se na istih območjih gojijo tri sorte, in sicer Arróniz, Empeltre in Arbequina, pri čemer se njihovi odstotni deleži na različnih območjih razlikujejo. V nasadu ene od teh treh sort zelo pogosto rastejo drevesa druge sorte („moška“ drevesa oljk), zlasti v starih nasadih, saj pridelovalci verjamejo, da to izboljšuje opraševanje.

5.2 Posebnosti proizvoda:

Edinstvenost olja „Aceite de Navarra“ je v več kot 10-odstotnem deležu avtohtone sorte Arróniz v mešanici s sortama Arbequina in Empeltre, ki olju daje naslednje posebne značilnosti:

— zanj so značilni grenkoba in pikantnost, velika uravnoteženost, blag do srednje intenziven okus, ki pa ni sladek (blaga do srednje intenzivna grenkoba z mediano 1,5 do 4,0 in blaga do srednje intenzivna pikantnost z mediano 2,0 do 4,0),

— zanj je značilna srednje intenzivna do intenzivna sadežnost z mediano vsaj 4,5 in je zelenkaste barve,

— ima visoko vsebnost oleinske kisline (več kot 72 %).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Posebne značilnosti proizvoda „Aceite de Navarra“, opisane v oddelkih 3.2 in 5.2 tega dokumenta, temeljijo predvsem na tem, da se pri njegovi proizvodnji uporablja avtohtona sorta Arróniz.

Območje, na katerem naravno raste izključno sorta Arróniz, ustreza geografskemu območju, ki je opredeljeno v oddelku 4. Ta sorta je popolnoma prilagojena podnebju na tem območju, ker je zelo odporna proti suši in mrazu pozimi (glej publikacijo „Variedades de olivo en España“ (Sorte oljk v Španiji), Ministrstvo za razvoj podeželja in okolje, 2005).

Proizvod „Aceite de Navarra“ je zaradi sorte Arróniz, brez dodajanja drugih sort ali v mešanici s sortama Empeltre in Arbequina, grenek in pikanten, zelo uravnotežen ter ni sladek.

Hkrati so sorta Arróniz, stopnja zrelosti oliv ob obiranju, zemljepisna širina in podnebne razmere na območju dejavniki, ki vplivajo na sestavo maščobnih kislin v proizvodu „Aceite de Navarra“, kar omogoča visoko vsebnost oleinske kisline, tj. več kot 72 %.

Zaradi zgodnjega obiranja oliv, ko so te še razmeroma zelene, da se izogne prvim zmrzalim, in značilnosti prsti (apnenčasta prst, suho in sončno podnebje zaradi gorske pregrade in vetra „Cierzo“) ima olje posebne organoleptične lastnosti, za katere sta značilni povprečna sadežnost nad 4,5 in zelenkasta barva.

Obiranje oliv pri ustrezni zrelosti, ko so še razmeroma zelene (manj kot 4 na lestvici 1 do 10), kar neposredno vpliva na posebne organoleptične lastnosti proizvoda „Aceite de Navarra“, je mogoče zaradi posebnih naravnih pogojev na območju:

— velikih razlik med dnevnimi in nočnimi temperaturami v obdobju zorenja, ki omogočajo postopno in počasno zorenje treh sort,

— in posebnih človeških dejavnikov na območju,

— porazdelitve lastništva (zelo majhna zemljišča) in razpoložljivosti družinske delovne sile,

— presežne zmogljivosti mlinov za olje, ki omogoča mletje oliv, ko so te primerno zrele.

Vsi ti dejavniki omogočajo proizvodnjo olja s posebnimi lastnostmi, kar zadeva kemično sestavo in oceno organoleptičnih lastnosti.

Sklic na objavo specifikacije:

(člen 5(7) Uredbe (ES) št. 510/2006)

http://www.cfnavarra.es/agricultura/COYUNTURA/marcas_calidad_diferenciada/pliego-condiciones/120328_Pliego_Condiciones_DOP_Aceite_Navarra.pdf

(1) UL L 93, 31.3.2006, str. 12.